เมื่อแกงกะหรี่ญี่ปุ่น CoCo บุกประเทศอินเดีย
ร้านข้าวแกงกะหรี่ CoCo จากญี่ปุ่น กำลังขยายธุรกิจไปยังแหล่งกำเนิดแกงกะหรี่ นั่นก็คือ ประเทศอินเดีย.. สรุปแล้วแกงกะหรี่ เป็นอาหารของประเทศอะไรกันแน่ แล้ว CoCo คิดอะไรอยู่? ลงทุนแมนจะเล่าให้ฟัง
10 ก.ค. 2562

เมื่อแกงกะหรี่ญี่ปุ่น CoCo บุกประเทศอินเดีย / โดย ลงทุนแมน
ร้านข้าวแกงกะหรี่ CoCo จากญี่ปุ่น
กำลังขยายธุรกิจไปยังแหล่งกำเนิดแกงกะหรี่
นั่นก็คือ ประเทศอินเดีย..
สรุปแล้วแกงกะหรี่ เป็นอาหารของประเทศอะไรกันแน่
แล้ว CoCo คิดอะไรอยู่?
ลงทุนแมนจะเล่าให้ฟัง
CoCoICHIBANYA หรือ คนไทยเรียกย่อว่า CoCo เป็นร้านข้าวแกงกะหรี่ที่มีสาขามากสุดในโลก และจดทะเบียนอยู่ในตลาดหลักทรัพย์ประเทศญี่ปุ่น โดยบริษัทมีมูลค่ามากถึง 44,000 ล้านบาท
จริงๆ แล้ว กะหรี่ มาจากคำว่า kari เป็นภาษาทมิฬ ซึ่งแพร่หลายในอินเดียใต้
แปลว่า แกง ที่ทำมาจากเครื่องเทศที่ปรุงเข้ากับผัก หรือเนื้อ 
 
จากหลักฐานทางประวัติศาสตร์ระบุว่า แกงกะหรี่ถูกบรรจุอยู่ในตำราอาหารชาวอังกฤษ The Art of Cookery โดย Hannah Glasse ตั้งแต่ 261 ปีที่แล้ว
สมัยนั้น อินเดีย เป็นอาณานิคมของประเทศ อังกฤษ
เครื่องเทศ และวิธีการปรุงของชาวอินเดียโบราณ โดยเฉพาะแกงกะหรี่ 
จึงถูกถ่ายทอดไปยังอังกฤษ และ กลายมาเป็นคำว่า Curry จนถึงปัจจุบัน..
แล้วแกงกะหรี่ไปประเทศญี่ปุ่นได้อย่างไร?
เรื่องนี้เป็นเพราะ ชาวอังกฤษได้นำ วัฒนธรรมแกงกะหรี่จากประเทศอินเดีย ไปนำเสนอให้ชาวญี่ปุ่นในยุคเมจิ
สรุปไทม์ไลน์ แกงกะหรี่ง่ายๆ 
เริ่มจากอินเดีย ไป อังกฤษ และ จากอังกฤษ ไป ญี่ปุ่น นั่นเอง..
ซึ่งปัจจุบัน แกงกะหรี่ในแต่ละประเทศก็มีส่วนผสมที่แตกต่างกัน
ในอินเดียก็แบบหนึ่ง ในประเทศไทยก็แบบหนึ่ง
และสำหรับประเทศญี่ปุ่น ก็มีวิธีการปรุงแกงกะหรี่ในรูปแบบของตนเอง ซึ่งเมื่อเวลาผ่านไป กลับกลายเป็นว่า เมนูข้าวแกงกะหรี่ญี่ปุ่นกลายเป็นอาหารยอดฮิตประจำชาติ ไม่ต่างอะไรกับข้าวผัดกะเพราของเมืองไทย
ทีนี้ กลับมาที่ CoCo..
CoCo เป็นแบรนด์ภายใต้ บริษัท ICHIBANYA มีร้านข้าวแกงกะหรี่ 1,483 สาขา
ก่อตั้งมาแล้ว 37 ปี มีมูลค่าบริษัท 44,000 ล้านบาท
สำหรับผลประกอบการล่าสุดของบริษัท ICHIBANYA
ปี 2016 รายได้ 13,024 ล้านบาท กำไร 995 ล้านบาท
ปี 2017 รายได้ 13,019 ล้านบาท กำไร 920 ล้านบาท
ปี 2018 รายได้ 14,347 ล้านบาท กำไร 925 ล้านบาท
ในปีหน้า ICHIBANYA กำลังจะไปเปิดร้านข้าวแกงกะหรี่ญี่ปุ่นในประเทศอินเดียอย่างเป็นทางการ และวางแผนจะเปิดทั้งหมด 30 สาขาภายในปี 2030
การลงทุนครั้งนี้เกิดขึ้นจากการร่วมทุนระหว่างบริษัท ICHIBANYA และบริษัท Mitsui & Co. มูลค่าประมาณ 84 ล้านบาท
ถึงแม้ว่าอินเดียจะเป็นต้นกำเนิดของแกงกะหรี่
แต่สิ่งที่น่าสนใจก็คือ แกงกะหรี่ญี่ปุ่น กับ แกงกะหรี่อินเดีย ไม่เหมือนกัน
และสิ่งที่ต่างกัน คนอินเดียซีเรียสกับเรื่องนี้ด้วย
นั่นก็คือ เมนูแกงกะหรี่ส่วนใหญ่ของ CoCo จะมีเนื้อวัวเป็นส่วนผสม
และจากข้อเท็จจริงก็พบว่า ประเทศอินเดียเป็นประเทศที่มีคนกินมังสวิรัติมากสุดในโลก
เรามาดูสถิติคนกินมังสวิรัติ ต่อ ประชากรในแต่ละประเทศ
คนไทยทุกๆ 100 คน จะมีมังสวิรัติ 3 คน
คนญี่ปุ่นทกๆ 100 คน จะมีมังสวิรัติ 5 คน
ในขณะที่ คนอินเดียทุกๆ 100 คน จะมีมังสวิรัติ 31 คน..
ดังนั้นแกงกะหรี่ของ CoCo ที่ขายในประเทศอินเดีย จำเป็นต้องเพิ่มสูตรใหม่ขึ้นมา นั่นก็คือ สูตรผัก นั่นเอง
นอกจากนี้ ราคา ก็เป็นอีกเรื่องที่ค่อนข้างท้าทาย เพราะแกงกะหรี่สูตรผักทั้งในประเทศไทย และประเทศญี่ปุ่น เริ่มต้นที่ 500 เยน หรือ ประมาณ 140 บาท
เรามาดู รายได้เฉลี่ยต่อคน ต่อวัน ในแต่ละประเทศ
ประเทศญี่ปุ่น 3,317 บาท
ประเทศไทย 606 บาท
ประเทศอินเดีย 172 บาท
หมายความว่า ข้าวแกงกะหรี่ CoCo น่าจะเป็นอาหารราคาถูกในญี่ปุ่น แต่เป็นอาหารราคาค่อนข้างสูงในไทย และ ราคาแพงสุดๆ ในอินเดีย
แพงขนาดที่ประชากรในอินเดียทำงานเฉลี่ย 1 วัน จะได้ข้าวแกงกะหรี่ CoCo เพียงจานเดียว..
เพราะฉะนั้น การเลือกทำเลที่ตั้งร้านที่มีศักยภาพ และการปรับสูตรให้เหมาะกับประเทศท้องถิ่น เป็นเรื่องที่ท้าทายสำหรับ CoCo
เรื่องนี้เป็นเรื่องที่น่าสนใจ
ใครจะไปคิดว่า ข้าวแกงกะหรี่ญี่ปุ่น จะกล้าไปเปิดที่อินเดีย..
ในโลกนี้ ยิ่งเวลาผ่านไป พรมแดนระหว่างประเทศจะยิ่งเล็กลงเรื่อยๆ
ในวันนี้ เราจะได้เห็นสารพัดเมนูจากทั่วโลก ถูกหยิบมานำเสนอให้กับแต่ละประเทศ
มองไปรอบตัวเรา
เราจะเห็น ชานมไข่มุก ซูชิ แฮมเบอร์เกอร์ พิซซ่า
ซึ่งอาหารเหล่านี้มาจากคนละประเทศทั่วโลก
และ เรื่อง CoCo บุกประเทศอินเดีย อาจทำให้เราคิดได้ว่า
ในการทำธุรกิจ การมองขนาดของตลาดเป็นสิ่งที่สำคัญ
ถ้าเรามองตลาดเป็นคนในหมู่บ้าน เราอาจเข้าถึงคนเป็นร้อยคน
ถ้าเรามองที่ระดับประเทศ ก็จะเข้าถึงคนมากขึ้น
และ ถ้าเรามองไปที่คนทั้งโลก
ตลาดของเรา ก็จะกลายเป็น 7,000 ล้านคน..
----------------------
อ่านลงทุนแมนสนุกขึ้น
อ่านในแอป Blockdit
โหลดที่ 
----------------------
References
-
-
-
-
-International Monetary Fund
-
-
-
-